**io-tech** on suomalainen tietotekniikka- ja mobiilialaan erikoistunut verkkosivusto, jonka ovat perustaneet Sampsa Kurri ja Juha Kokkonen. Sivuston sisällöntuotannosta vastaa heidän yhteisyrityksensä S&J Media Oy. Sivusto julkaisee tietotekniikka-aiheisia uutisia ja tuotearvosteluja, keskittyen erityisesti PC-komponentteihin, oheislaitteisiin, tee-se-itse-henkiseen tekemiseen, ylikellottamiseen sekä IT-maailman tapahtumiin ja ilmiöihin. Lisäksi sivustolla on erillinen mobiiliosio, jossa käsitellään älypuhelimia, taulutietokoneita, älykelloja ja muita mobiililaitteita sekä alan tapahtumia.

Sivuston yhteydessä toimivat TechBBS-keskustelufoorumi sekä sivuston nimeä kantava YouTube-kanava. Kanavalla testataan tietotekniikka- ja mobiililaitteita sekä käsitellään ajankohtaisia IT-alan aiheita. Io-tech on Pohjoismaiden suurin tekniikka-aiheinen YouTube-kanava yli 98 000 tilaajallaan, ja sen videot ovat keränneet yli 23 miljoonaa katselukertaa.

Sivuston periaatteena on kiinnittää erityistä huomiota otsikointiin ja välttää tarkoituksellista huomiohakuisuutta eli niin kutsuttua klikkiotsikointia, joka on ollut puheenaihe suomalaisessa verkkomediassa.

Historia
--------

*Katso myös: Muropaketti § Historia*
Io-techin historia alkoi 5. lokakuuta 2016, jolloin Otavamediaan kuulunut Otavan Uudet Liiketoiminnat Oy ilmoitti uudistavansa omistamansa Muropaketti-tietotekniikkasivuston ja päättävänsä yhteistyön sivuston vuonna 1999 perustaneen Sampsa Kurrin ja hänen sisällöntuotannosta vastanneen yrityksen, io-media Oy:n kanssa vuoden 2016 loppuun mennessä. Kurri ja Kokkonen päättivät jatkaa toimintaa uudella, itsenäisellä sivustolla.

16. lokakuuta 2016 lanseerattiin kokeiltavaksi ja kehitettäväksi TechBBS-keskustelufoorumi. Ensimmäisen vuorokauden aikana foorumille rekisteröityi 2 000 jäsentä ja viikossa jäseniä oli yli 4 500. Pian foorumin ympärille muodostettiin itse tietotekniikkasivusto osoitteessa io-tech.fi, joka kuitenkin näkyi aluksi vain foorumin rekisteröityneille jäsenille. Virallisesti sivusto voitiin sopimusteknisistä syistä avata aikaisintaan vasta seuraavana vuonna, ja se avattiinkin heti 1. tammikuuta 2017. Se rikkoi 10 000 rekisteröityneen jäsenen rajan 27. tammikuuta 2017. Lokakuuhun 2017 mennessä jäseniä oli rekisteröitynyt yli 17 000.

Alexan ylläpitämän tilaston mukaan io-tech.fi oli ensimmäisenä toimintakuukautenaan tammikuussa 2017 Suomen 300 suosituimman sivuston joukossa. Puolessa vuodessa io-tech.fi nousi 100 suosituimman sivuston joukkoon, ja elokuun 2017 lopussa 50 suosituimman sivuston joukkoon. Lokakuussa 2017 sivusto keräsi yli 200 000 yksilöityä kävijää ja noin 1 000 000 vierailua. Sivulatauksia kertyi yli 7 miljoonaa.

Maaliskuussa 2018 io-tech alkoi julkaisemaan viikoittaista tekniikkakatsausta, suorana lähetettävää videopodcastia, jossa käydään toimituksen kesken läpi ajankohtaiset IT- ja mobiilialan uutiset ja uutuustuotteet kuluneen viikon ajalta, sekä mitä aloilta ja sivustolta on mahdollisesti odotettavissa lähitulevaisuudessa. Normaalisti perjantai-iltapäivisin esitettävät lähetykset on katsottavissa suorana ja jälkikäteen io-techin YouTube-kanavalla, ja kuunneltavissa jälkikäteen Apple Podcastina ja Spotifystä.

TechBBS
-------

TechBBS on io-tech-sivuston yhteydessä toimiva keskustelufoorumi, joka kerää päivittäin tuhansia uusia viestejä. Keskustelua voi käydä useiden eri aihealueiden alla. Suosituimmat alueet ovat perinteisesti niin Muropaketissa kuin io-techissä olleet "yleinen keskustelu" sekä ylikellotusaiheiset keskusteluketjut.

Monet TechBBS:n jäsenet osallistuvat vuosittain sen nimissä Pelastusarmeijan Joulupata-keräyksen nettipataan. Vuonna 2016 TechBBS:n nimissä tehdyt lahjoitukset olivat yritysten ja yhteisöjen Joulupata-keräyksen nettipadoista suurimmat.

Foorumin aktiivisten jäsenten ansiosta io-tech uutisoi ensimmäisenä suomalaisena mediana HMD Globalin toimitusvaikeuksista uusien Android-pohjaisten Nokia-puhelimien suhteen vuonna 2017.

Lähteet
-------

1. ↑  io-tech.fi - suomen suurin ja aktiivisin tietotekniikkasivusto *similarweb.com*. Viitattu 17.4.2024. (englanniksi)
2. ↑  YTJ - Yritys- ja yhteisötietojärjestelmä - Yrityshaku *tietopalvelu.ytj.fi*. Viitattu 23.2.2017.
3. 1 2 3  Uusi suomalainen tietotekniikkasivusto io-tech.fi on virallisesti avattu - io-tech.fi *io-tech.fi*. Viitattu 1.2.2017.
4. ↑  Sampsa Kurri *Twitter*. Viitattu 17.6.2019.
5. 1 2  io-tech *YouTube*. Viitattu 17.4.2024.
6. ↑  Klikkiotsikko on valemedian kaupunkilaisserkku - Suomen Lehdistö *Suomen Lehdistö*.  8.2.2017. Viitattu 10.2.2017.
7. ↑  Yle ja Klikinsäästäjä yhtä mieltä: Tällainen on surkea otsikko *Yle Uutiset*. Viitattu 10.2.2017.
8. ↑  Muropaketti.com ja Dome.fi yhdistyvät - tähtäimessä entistä merkittävämpi sisältömedia | Muropaketti *Muropaketti*.  5.10.2016. Viitattu 2.2.2017.
9. ↑  AfterDawn.com: Aikakauden loppu: Sampsa Kurri jättää Muropaketin *AfterDawn Suomi*. Viitattu 2.2.2017.
10. 1 2  io-tech.fi sai ominaisuuspäivityksen vuodelle 2018 *io-tech.fi*. Viitattu 27.10.2017.
11. ↑  Io-tech.fi Traffic, Demographics and Competitors *Alexa.com*.  Arkistoitu 4.2.2017. Viitattu 26.12.2018. (englanniksi)
12. ↑  io-tech.fi nousi Suomen 50 suosituimman sivuston joukkoon - io-tech.fi *io-tech.fi*. Viitattu 7.9.2017.
13. ↑  LIVE: io-techin viikon tekniikkakatsaus videopodcast *io-tech.fi*.  16.3.2018. Viitattu 8.10.2018.
14. ↑  TechBBS-foorumilla 10000 rekisteröitynyttä jäsentä rikki - io-tech.fi *io-tech.fi*. Viitattu 20.6.2017.
15. ↑  Kaikki keräykset *Pelastusarmeija*. Viitattu 2.2.2017.
16. ↑  Nokia-puhelinpomo paljasti syyt toimitusten viivästymiseen - kuparivärin kysyntä löi ällikällä *mtv.fi*. Viitattu 20.6.2017.
17. ↑  Uudet Nokia-puhelimet myöhässä: Kauppojen hyllyille vasta heinäkuussa *Ilta-Sanomat*.  20.6.2017. Viitattu 20.6.2017.
18. ↑  Uudet Nokia-kännykät ongelmissa - saanti Suomeen viivästyy pahasti *iltalehti.fi*. Viitattu 20.6.2017.
19. ↑  HMD Globalilla vaikeuksia toimittaa uusia Android-Nokioita - operaattorit ilmoittivat ennakkotilaajille viivästyksistä - io-tech.fi *io-tech.fi*. Viitattu 20.6.2017.

Aiheesta muualla
----------------

* io-tech.fi
* TechBBS